**Namysłów** (saks. *Namslau*) on kaupunki Namysłówin kunnassa, Namysłówin piirikunnassa, Opolen voivodikunnassa Puolassa. Namysłówin väkiluku oli vuoden 2019 lopussa 16 596. Se on sekä kuntansa että piirikuntansa hallintokeskus.

Maantiede
---------

Namysłówin pinta-ala on noin 23 neliökilometriä. Kaupunki rajoittuu Namysłówin kunnassa Smarchowice Małen, Ziemiełowicen, Smarchowice Wielkien, Kamiennan, Łączanyn ja Ligotkan kyliin. Sen alue sijaitsee fyysis-maantieteellisesti Oleśnican tasangolla. Kaupungin pinta-alasta noin 46 prosenttia on maataloskäytössä ja noin 29 prosenttia metsää. Widawa-joki virtaa Namysłówin halki.

Historia
--------

Namysłówin alueella on ollut asutusta 1200-luvulta lähtien. Se sai kaupunkioikeudet vuoden 1249 tienoilla. Vuosina 1313–1323 Namysłówista hallittiin herttuakuntaa. Vuonna 1348 kaupungista tuli Namysłówin sopimuksen mukaisesti osa Böömin kuningaskuntaa. Tuhoisat palot koettelivat Namysłówia vuosina 1377, 1466 ja 1483. Kaupungista tuli 1400-luvulla tärkeä keskus Wrocławin ja Krakovan välisellä kauppareitillä ja se tuli myöhemmin kuuluisaksi tekstiiliteollisuudestaan. Vuodesta 1526 se oli Habsburgien hallinnossa.

Kolmikymmenvuotisessa sodassa Ruotsin joukot piirittivät ja valloittivat kaupungin. Vuonna 1633 kulkutauti surmasi 1 300 namysłówilaista. Vuonna 1742 kaupunki siirtyi Preussin hallintoon. Seitsenvuotisen sodan aikana Itävallan ja Venäjän joukot miehittivät Namysłówin. Vuonna 1787 kaupungin väkiluku oli 2 521. Neljännen liittokunnan sodassa Namysłów joutui ranskalaisten miehittämäksi. Vuonna 1868 rautatieyhteydet Namysłówista Wrocławiin ja Kluczborkiin valmistuivat. Toisessa maailmansodassa, tammikuussa 1946 Neuvostoliitto miehitti kaupungin. Sodan taisteluissa tuhoutui noin 40 prosenttia kaupungin rakennuksista.

Talous
------

Namysłówin työttömyysaste oli vuonna 2019 noin 7,8 prosenttia. Työssäkäyvistä asukkaista 34,7 prosenttia työskenteli teollisuus- tai rakennusalalla, 25,8 prosenttia maatalousalalla, 10,5 prosenttia palvelualalla ja 2,2 prosenttia rahoitusalalla.

Väestö
------

Vuoden 2019 joulukuussa Namysłówissa asui 16 596 asukasta, joista 52,6 prosenttia oli naisia ja 47,4 prosenttia miehiä. Vuonna 2000 kaupungin väkiluku oli 16 956. Alle 18-vuotiaiden osuus piirikunnan väestöstä oli vuoden 2019 joulukuussa 17,3 prosenttia, työikäisten 58,4 prosenttia ja eläkeikäisten 24,4 prosenttia. Väestön keski-ikä oli 42,4 vuotta.

Liikenneyhteydet
----------------

Namysłówin alueen läpi kulkevat valtatie 39, voivodikunnan tiet 451 ja 454 sekä rautatielinjat 143, 301 ja 307.

Lähteet
-------

1. ↑  Bartłomiej Stawiarski – burmistrz kadencji 2018–2023 w: Namysłów *PortalSamorządowy*. Viitattu 13.4.2021. (puolaksi)
2. 1 2  Area (Selite) *Local Data Bank*. Puolan tilastokeskus. Viitattu 13.4.2021. (englanniksi)
3. 1 2 3 4  Population in municipalities without cities with poviat status and cities with powiat status (Selite) *Local Data Bank*. Puolan tilastokeskus. Viitattu 13.4.2021. (englanniksi)
4. ↑  The population density and indicators (Selite) *Local Data Bank*. Puolan tilastokeskus. Viitattu 13.4.2021. (englanniksi)
5. ↑  Kod pocztowy Miejscowość/Poczta Ulica/miejscowość in (pdf) (automaattisesti koneelle latautuva tiedosto) *Otwarte Dane*. Puolan digitaaliasioiden ministeriö. Viitattu 13.4.2021. (puolaksi)
6. 1 2 3  Studium uwarunkowań i kierunków zagospodarowania przestrzennego gminy Namysłów (pdf) Namysłówin kunta. Viitattu 13.4.2021. (puolaksi)
7. ↑  Namysłów *Virtual Shtetl*. Puolan juutalaisten historian museo.  Arkistoitu 9.2.2018. Viitattu 13.4.2021. (puolaksi)
8. 1 2  Historia miejscowości *Virtual Shtetl*. Puolan juutalaisten historian museo. Viitattu 13.4.2021. (puolaksi)
9. 1 2 3  Namysłów (opolskie) w liczbach *Polska w Liczbach*. Viitattu 13.4.2021. (puolaksi)

Aiheesta muualla
----------------

* Kuvia tai muita tiedostoja aiheesta **Namysłów** Wikimedia Commonsissa